สดหรือผ่อน คิดก่อนจ่าย
คงต้องบอกว่า การไม่มีหนี้เป็นลาภอันประเสิรฐ การใช้จ่ายด้วยเงินสด ใช้ชีวิตอย่างเพียงพอ คือวิธีที่ดีที่สุดที่จะช่วยหลีกเลี่ยงการเป็นหนี้
24 เม.ย. 2558

คงต้องบอกว่า การไม่มีหนี้เป็นลาภอันประเสิรฐ การใช้จ่ายด้วยเงินสด ใช้ชีวิตอย่างเพียงพอ คือวิธีที่ดีที่สุดที่จะช่วยหลีกเลี่ยงการเป็นหนี้ 
แต่ก็ปฏิเสธไม่ได้ว่า บัตรเครดิตก็เป็นอีกทางเลือกของการใช้จ่ายที่สะดวกสบาย มีไว้ก็อุ่นใจ หากเรามีเรื่องต้องใช้เงินสดยามจำเป็น บัตรเครดิตก็นับว่าช่วยได้มาก แต่จะเลือกใช้จ่ายด้วยเงินสดหรือเงินผ่อน ควรจะต้องคำนึงถึงไลฟ์สไตล์ ความเหมาะสม และคำนึงถึงข้อดีข้อเสียของแต่ละรูปแบบการใช้จ่าย
เงินสด
- เงินสดซื้อความสบายใจ แน่นอนว่าการซื้อของด้วยเงินสด คือสิ่งที่ดีที่สุด นับเป็นความภูมิใจ อีกทั้งเป็นการช่วยให้เห็นคุณค่าของสิ่งนั้น จากการที่เราพยายามเก็บเงินเพื่อให้ได้มา ช่วยให้เรารู้จักยับยั้งชั่งใจและรู้จักควบคุมการใช้จ่าย มีระเบียบวินัยทางการเงินที่ดี
- จ่ายเงินสดอาจถูกกว่า บางครั้งการใช้จ่ายด้วยเงินสดก็ได้ส่วนลดที่มากกว่าบัตรเครดิต เช่น ร้านค้า ร้านอาหารบางร้าน มักเพิ่มตัวเลือกพร้อมสิทธิพิเศษให้กับลูกค้าที่เลือกจ่ายด้วยเงินสด เพราะฉะนั้น ก่อนจ่ายเงินควรถามถึงสิทธิพิเศษก่อนทุกครั้ง เพราะเราเป็นลูกค้า มีสิทธิที่จะเลือกสิ่งที่ดีที่สุดให้กับตัวเอง จะต้องจ่ายแพงกว่าทำไมหากเรามีทางเลือก
- เงินสด ลดการจ่าย การซื้อของด้วยเงินสดจะช่วยให้เราสามารถควบคุมการใช้จ่ายของตัวเองได้ง่าย เพราะเราใช้จ่ายเป็นตัวเงิน ทำให้เราต้องคิดก่อนหยิบเงินออกมาจ่ายทุกครั้ง ซึ่งต่างจากการใช้จ่ายผ่านบัตรเครดิตที่สะดวกสบาย ทำให้เราเผลอใช้จ่ายเกินตัวได้ง่าย ซึ่งอาจจะกลายเป็นการสร้างนิสัยการใช้จ่ายอันไม่เหมาะสม
เงินผ่อน
- ซื้อชิ้นใหญ่ใช้เงินผ่อน ถึงแม้ว่าการซื้อของด้วยเงินสดจะให้ความสบายใจกว่า แต่บางครั้งการซื้อของชิ้นใหญ่ๆ อย่างพวกอสังหาริมทรัพย์ ก็ควรจะใช้เงินผ่อน เพื่อเก็บเงินสดให้เหลือติดตัวไว้ใช้เมื่อจำเป็น หรือนำเงินสดไปลงทุนให้ได้ผลกำไรที่มากกว่า แต่ถ้าใครมีเงินเหลือมากพอ จะเลือกซื้อความสบายใจด้วยเงินสดก้อนใหญ่ก็ไม่ว่ากัน แต่สำหรับใครที่กระเป๋าไม่หนักพอทุ่มก้อนใหญ่ เงินผ่อนเป็นทางออกที่ดี ช่วยให้เราสามารถมีทรัพย์สินเป็นของตัวเองได้ แต่สิ่งสำคัญ ก่อนตัดสินใจขอสินเชื่อทั้งหลาย ควรศึกษาข้อมูลให้ละเอียดถี่ถ้วนก่อน เพื่อที่จะได้อัตราดอกเบี้ยที่ดีที่สุด
- ลด แลก แจก แถม สิทธิพิเศษจากการใช้บัตรเครดิต ยิ่งใช้ยิ่งได้แต้ม บางครั้งถึงคุณจะมีเงินสดเพียงพอต่อการซื้อของอย่างใดอย่างหนึ่ง แต่การซื้อเงินสดอาจทำให้พลาดสิทธิพิเศษดีๆ ที่คุณไม่คาดคิด ซึ่งการใช้บัตรเครดิตกลับให้สิทธิพิเศษที่เหนือกว่า ไม่ว่าจะเป็นการสะสมแต้มเพื่อแลกของรางวัล ได้ส่วนลดจากร้านค้า หรือโปรโมชั่น 0% นาน 10 เดือน ก็นับเป็นข้อเสนอที่ดี ที่ช่วยให้คุณนำเงินสดไปใช้จ่ายกับเรื่องอื่นๆ ได้ก่อน แล้วผ่อนจ่ายได้โดยไม่ต้องเสียดอกเบี้ย
- ไม่ต้องพกเงินสด ยิ่งการเดินทางในต่างประเทศเราไม่ควรพกเงินสดครั้งละมากๆ ช่วยในเรื่องความปลอดภัย แต่ผู้ใช้ก็ต้องมีระเบียบวินัยทางการเงินที่สามารถจัดการและควบคุมการใช้บัตรเครดิตของคุณได้ เพราะความสะดวกสบายจากการใช้บัตรเครดิต ทำให้หลายคนมีหนี้โดยไม่ตั้งตัว คุณอาจจะลืมนึกไปว่ายอดหนี้เพียง 20,000-30,000 บาท หากจ่ายไม่หมด อาจทำให้คุณต้องจ่ายดอกเบี้ยเฉลี่ย 4,000-5,000 บาทต่อปี ซึ่งก็นับเป็นเงินจำนวนมากที่ต้องเสียไปอย่างน่าเสียดาย
บัตรเครดิตนับเป็นทางเลือกในการใช้ชีวิตให้สะดวกสบาย เข้ากับยุคสมัย แต่ก็ไม่ควรลืมที่จะคำนึงถึงความจำเป็นในการเลือกใช้ คงบอกไม่ได้ว่าการซื้อของด้วยเงินสดหรือเงินผ่อน ตัวเลือกไหนคือสิ่งที่ดีที่สุด เพราะต่างก็มีข้อดีและข้อเสียที่แตกต่างกันไป ซึ่งล้วนแล้วขึ้นอยู่กับรูปแบบการใช้จ่ายของแต่ละคน ที่สำคัญ มีสติทุกครั้งก่อนจ่ายเงิน ไม่ว่าจะเงินสดหรือเงินผ่อน เพื่อป้องกันการใช้จ่ายอย่างฟุ่มเฟือย อันจะส่งผลให้เป็นการสร้างหนี้ในอนาคต